ANC kry regsadvies oor 'moeilike kwessie' | Netwerk24
Deur Sarel Van Der Walt 20 November 2020 13:44
Die regsadvies van senior advokate oor hoe die ANC die kwessie moet hanteer van sy leiers wat van ernstige misdade aangekla word, sal volgende naweek op die vergadering van die party se nasionale uitvoerende komitee (NUK) bespreek word.
Jesse Duarte, adjunksekretaris-generaal van die ANC, het Vrydag op 'n mediakonferensie in Luthulihuis, hoofkantoor van die ANC in Johannesburg, gesê sy besef "dit sal 'n moeilike gesprek wees".
Jesse Duarte, adjunksekretaris-generaal van die ANC.
Duarte wou egter nie sê wat die aanbevelings is nie.
Sy sê hulle wil hê NUK-lede moet met 'n oop gemoed by die vergadering opdaag om oor die saak te praat.
"Daar wag groot uitdagings op ons. Ons is vasgevang in 'n dilemma tussen politieke moraliteit en geregtigheid.
"Ons het senior advokate gevra om ons daarmee te help sodat ons binne die raamwerk van die Grondwet optree," het Duarte gesê.
Daar is kwaai tweespalt in die ANC oor die hantering van sy openbare verteenwoordigers wat strafregtelik aangekla word. Die faksie wat pres. Cyril Ramaphosa steun, is ten gunste daarvan dat dié leiers opsy moet staan totdat die sake teen hul afgehandel is.
Die faksie wat gelei word deur Ace Magashule, sekretaris-generaal van die ANC, meen onder meer dit kan daartoe lei dat mense aangekla word net om hulle uit hul posisie verwyder te kry.
Magashule self weier om terug te staan sedert hy 'n week gelede op aanklagte van bedrog, korrupsie en geldwassery in die landdroshof in Bloemfontein verskyn het.